ΕΚΔΟΣΗ ΠΡΟΓΡΑΜΜΑΤΟΣ 2ου ΘΕΡΙΝΟΥ ΠΑΝΕΠΙΣΤΗΜΙΟΥ

«Ελληνική Γλώσσα, Πολιτισμός και ΜΜΕ»

**ΔΕΛΤΙΟ ΤΥΠΟΥ**

Από την Επιστημονική Επιτροπή του 2ου Θερινού Πανεπιστημίου «Ελληνική Γλώσσα, Πολιτισμός και Μέσα Μαζικής Ενημέρωσης: Από την Αρχαιοελληνική Γραμματεία έως Σήμερα» ανακοινώθηκε το αναλυτικό πρόγραμμα της δράσης. Το πρόγραμμα οργανώνεται από το Πανεπιστήμιο Ιωαννίνων σε συνεργασία και με την υποστήριξη διακεκριμένων ελληνικών και διεθνών ακαδημαϊκών και δημοσιογραφικών φορέων. Είναι συνέχεια της περυσινής ακαδημαϊκής δράσης που πραγματοποιήθηκε με μεγάλη επιτυχία στην Άνδρο. Φέτος διευρύνεται με δύο κύκλους και υποστηρίζεται από το Κέντρο Ελληνικών Σπουδών (Ελλάδος) του Πανεπιστημίου Harvard, το Γραφείο Ελλάδος του Ευρωπαϊκού Κοινοβουλίου και την Αντιπροσωπεία Ελλάδος της Ευρωπαϊκής Επιτροπής.

Συνδιοργανωτές είναι το Παιδαγωγικό Τμήμα Νηπιαγωγών του Πανεπιστημίου Ιωαννίνων, η Ορθόδοξος Ακαδημία Κρήτης και η Ένωση Ευρωπαίων Δημοσιογράφων. Στην Άνδρο το πρόγραμμα έχει τη συμπαράσταση του Φιλοπρόοδου Ομίλου «Το Γαύριο» και τελεί υπό την αιγίδα του Δήμου Άνδρου. Η δράση προσφέρεται σε προπτυχιακούς και μεταπτυχιακούς φοιτητές, απόφοιτους, υποψήφιους διδάκτορες, ερευνητές, εκπαιδευτικούς και δημοσιογράφους.

Αξίζει να σημειωθεί ότι από τις εκδόσεις Gutenberg έχει εκδοθεί ο τόμος του προγράμματος, τον οποίο σχεδίασε και επιμελήθηκε ο κ. Γιάννης Μαμάης και θα διανεμηθεί στους σπουδαστές, ακαδημαϊκά ιδρύματα και στον ελληνικό και ξένο τύπο. Επικεφαλής της Διεθνούς Τιμητικής Επιτροπής είναι ο Πρύτανης του Πανεπιστημίου Ιωαννίνων κ. Γιώργος Καψάλης και Ακαδημαϊκή Διευθύντρια η Επίκ. Καθηγήτρια κ. Νικολέττα Τσιτσανούδη – Μαλλίδη.

Οι εγγραφές των ενδιαφερομένων συνεχίζονται.

Ακολουθούν αναλυτικές πληροφορίες.

**Ο κύκλος της Άνδρου**

Ειδικότερα, ο πρώτος κύκλος, με τίτλο «2ο Θερινό Πανεπιστήμιο: Γλώσσα, Εξουσία και ΜΜΕ – Από τα κλασικά κείμενα στον σύγχρονο δημόσιο λόγο» θα πραγματοποιηθεί στην Άνδρο (Γαύριο) από 10 έως και 17 Ιουλίου 2016. Οργανώνεται σε συνεργασία με την Ένωση Ευρωπαίων Δημοσιογράφων, τελεί υπό την αιγίδα του δήμου Άνδρου, με επικεφαλής τον δήμαρχο **Θεοδόση Σουσούδη**, και υποστηρίζεται από τον Φιλοπρόοδο Όμιλο «Το Γαύριο» και τον πρόεδρό του **Γιάννη Μαμάη**, ο οποίος συμμετέχει ενεργά στον σχεδιασμό του εκπαιδευτικού/πολιτιστικού προγράμματος και του έντυπου υλικού (εκδ. Gutenberg). Σε αυτό το πρόγραμμα θα διδάξουν Καθηγητές και Ακαδημαϊκοί Συνεργάτες του Πανεπιστημίου Χάρβαρντ, καθώς και πολλοί πανεπιστημιακοί από ελληνικά ΑΕΙ. Μεταξύ των διδασκόντων είναι ο **Νικόλας Πρεβελάκης**, Λέκτορας Κοινωνικών Επιστημών του Πανεπιστημίου Harvard, Assistant Director of Curricular Development, Harvard University’s Center for Hellenic Studies (Washington, DC), ο **Pedro Olalla**, Συγγραφέας, Associate in Geography of myths, Harvard University’s Center for Hellenic Studies (Washington, DC), Πρεσβευτής του Ελληνισμού, οι Καθηγητές Γλωσσολογίας **Διονύσης Γούτσος, Ζωή Γαβριηλίδου, Νικολέττα Τσιτσανούδη – Μαλλίδη** – που είναι και η Ακαδημαϊκή Διευθύντρια του 2ου Θερινού Πανεπιστημίου – οι δημοσιογράφοι **Κώστας Αρβανίτης** (Στο Κόκκινο), **Αλεξία Τασούλη** (Mega Channel) και **Δημήτρης Μιχαλέλης** (Real News). Ειδική αναφορά θα γίνει και στο προσφυγικό ζήτημα με εισήγηση του **Στ. Βερνίκου**, Επιστημoνικού Υπεύθυνου του Εθνικού Προγράμματος Εθελοντικής Δράσης για την Διαχείριση Κινδύνων και Κρίσεων ΠΡΟΤΕΚΤΑ του ΥΠΕΠΘ*.* Στο πλαίσιο του προγράμματος θα δοθεί συναυλία του γνωστού καλλιτέχνη **Βασίλη Λέκκα.** Το πρόγραμμα θα καλύψει τιςθεματικές τηςΑρχαιοελληνικής γραμματείας και Δημοσιογραφίας, της έννοιας της εξουσίας και της χειραγώγησης σε κλασικά κείμενα, καθώς και της μετα-μνημονιακής γλώσσας στα σύγχρονα ΜΜΕ και των απεικονίσεων της κρίσης στα ευρωπαϊκά μέσα ενημέρωσης.

**Ο κύκλος της Κρήτης**

Ο δεύτερος κύκλος, με τίτλο «2ο Θερινό Πανεπιστήμιο: Ελληνική Γλώσσα και Μέσα Μαζικής Επικοινωνίας: Ανάδειξη Πολιτιστικών και Εκπαιδευτικών Δράσεων», θα πραγματοποιηθεί στα Χανιά (Κολυμπάρι) από 16 έως και 22 Αυγούστου 2016. Το πρόγραμμα οργανώνεται από την Ορθόδοξη Ακαδημία Κρήτης και το Παιδαγωγικό Τμήμα Νηπιαγωγών της Σχολής Επιστημών Αγωγής του Πανεπιστημίου Ιωαννίνων. Θα καλύψει τις ακόλουθες θεματικές της υποστήριξης του ελληνικού πολιτισμού και ελληνικής γλώσσας στα σύγχρονα ελληνικά και ευρωπαϊκά ΜΜΕ, της πολιτισμικής εγγραμματοσύνης αλλά και της χρήσης των δημοσιογραφικών κειμένων ως αυθεντικό γλωσσικό υλικό στην τάξη. Μεταξύ των διδασκόντων σε αυτόν τον κύκλο είναι ο Πρύτανης του Πανεπιστημίου Ιωαννίνων, Καθηγητής **Γιώργος Καψάλης**, ο Γενικός Διευθυντής της Ορθόδοξης Ακαδημίας Κρήτης, Δρ. **Κώστας Ζορμπάς**, ο σκηνοθέτης **Γιάννης Σμαραγδής**, οι Ομότιμοι Καθηγητές **Α. Παπαϊωάννου** και **Π. Μιχαήλ**, ο γνωστός Ελληνιστής **Gareth Alun Owens**, Καθηγητής Ιστορίας, Γλώσσας και Πολιτισμού, η πρόεδρος του Π.Τ.Ν. του Πανεπιστημίου Ιωαννίνων, Καθηγήτρια **Μ. Σακελλαρίου**, η πρ. Κοσμήτορας, Καθηγήτρια **Τζ. Παγγέ** κ.ά.

Ευρύτατο είναι φέτος και το πολιτιστικό πρόγραμμα που θα εμπλουτίσει το ακαδημαϊκό πρόγραμμα με επισκέψεις και ξεναγήσεις των συμμετεχόντων σπουδαστών σε μουσεία και κέντρα πολιτισμού, παρακολούθηση συναυλιών και θεατρικών παραστάσεων, συναντήσεις με ανθρώπους του πολιτισμού και της τέχνης. Οι δράσεις αυτές περιλαμβάνουν και εκδήλωση στο Μουσείο Τυπογραφίας Γαρεδάκη, με ομιλητή τον κ. Γιάννη Μαμάη για την αισθητική του βιβλίου.

Και οι δύο κύκλοι προσφέρουν εκπαιδευτικό υλικό και βεβαιώσεις παρακολούθησης στους συμμετέχοντες. Αξίζει να σημειωθεί ότι το 2ο Θερινό Πανεπιστήμιο υποστηρίζεται από σημαντικές ελληνικές και ξένες επιχειρήσεις που συμμετέχουν ως ευγενείς χορηγοί στη δράση.

**\*Οι εγγραφές στο πρόγραμμα συνεχίζονται. Πληροφορίες: κ. Νικολέττα Τσιτσανούδη – Μαλλίδη, Ακαδημαϊκή Διευθύντρια Προγράμματος, Επίκουρη Καθηγήτρια Γλωσσολογίας και Ελληνικής Γλώσσας Π.Τ.Ν. Πανεπιστημίου Ιωαννίνων, Fellow of Comparative Studies of CHS, Harvard University,** **nitsi@cc.uoi.gr****, και Το αναλυτικό πρόγραμμα δημοσιεύεται στην ιστοσελίδα του 2ου Θερινού Πανεπιστημίου, summerschool.ac.uoi.gr**